**Mikko Sakari Aaltonen** (s. 21.5.1983, Valkeakoski) on suomalainen urheiluselostaja. Aaltonen selostaa pääasiassa jalkapalloa ja jääkiekkoa toimeksiantajinaan muun muassa 
Ilves, Viaplay, Yleisradio, Ruutu, sekä useita muita pienempiä toimijoita. Aaltonen on selostanut urallaan yli 1200 ottelua.

Selostajaura
------------

Aaltosen ensimmäinen selostustehtävä oli 9.3.2013 pelatussa jalkapallon Suomen Cupin ottelussa Ilves - Haka. Ottelu pelattiin Valkeakosken Saharassa ja se lähetettiin Youtuben Styntty Channelilla Petteri Tynin tuottamana omakustannelähetyksenä. Aaltonen selosti ottelun yhdessä Manu Haapalaisen kanssa. 

Tämän jälkeen Aaltonen selosti noin 20 jalkapallo-ottelua sittemmin jo Internetistä poistuneelle www.vastapallo.com -jalkapallosivustolle. 

Keväällä 2015 Aaltonen vastasi Aamulehdessä näkemäänsä työpaikkailmoitukseen, jossa tamperelainen paikallisradiokanava FUN Tampere (nyk. Tampereen Kiakkoradio) haki "keltavihreää ääntä" selostamaan Ilveksen ottelut Liigassa. Aaltonen läpäisi hakuprosessin  ja aloitti ammattilaisselostajana 11.9.2015 pelatussa Tappara - Ilves -ottelussa. Aaltonen selosti Ilveksen Liiga-otteluita radioon kausina 2015-2018 ja 2019-2023. Aaltonen oli Tampereen Kiakkoradion kiekkotiimin mukana voittamassa Vuoden paikallisradio-ohjelma -palkintoa vuoden 2023 Radiogaalassa

Kaudeksi 2023-2024 Aaltonen siirtyi selostajaksi Ilveksen lanseeraamaan ILVES+-mediatuotteeseen  ja toimii ILVES+-selostajana myös kaudella 2024-2025. Aaltonen selosti 500. Ilves-ottelunsa 14.2.2024 pelatussa HIFK - Ilves -ottelussa.

Jalkapallon selostamisen ammattilaisena Aaltonen aloitti Veikkausliigakaudella 2016 Ilta-Sanomien IS TV:ssä, joka televisioi tuolloin jalkapallon Veikkausliigaa.

Viaplaylle Aaltonen on selostanut jalkapalloa syksystä 2018 alkaen ja jääkiekkoa kaudesta 2023-2024 alkaen. Aaltonen on mukana Viaplayn selostajaryhmässä miesten jääkiekon MM-kilpailuissa 2024

Aaltonen on ollut mukana Yleisradion selostajaryhmässä miesten jalkapallon EM-kilpailuissa 2021, naisten jalkapallon EM-kilpailuissa 2022, miesten jalkapallon MM-kilpailuissa 2022 ja naisten jalkapallon MM-kilpailuissa 2023. 

Jalkapallon ja jääkiekon lisäksi Aaltonen on selostanut yhden ottelun Rullakiekon SM-liigaa kesällä 2018 sarjan finaalivaiheessa Leijona TV:lle.

Täyspäiväisenä urheiluselostajana Aaltonen on toiminut keväästä 2019 saakka.

Muu työura
----------

Ennen urheiluselostajan ammattia Aaltonen teki yli 14 vuoden työuran Raha-automaattiyhdistyksellä ja Veikkauksella useissa eri tehtävissä. Veikkaukselta Aaltonen jättäytyi vapaaehtoisesti pois YT-neuvotteluiden myötä keväällä 2019. 

Aaltonen on toiminut satunnaisesti radiojuontajana FUN Tampereella, Tampereen Kiakkoradiossa ja Radio SUNilla.

Aaltonen toimi Valkeakosken Hakan ottelukuuluttajana Miesten Ykkösessä kausina 2013-2016]

Muu elämä
---------

Aaltonen on kotoisin Hämeenlinnasta, jonne hän muutti vauvaikäisenä Valkeakoskelta. Hämeenlinnassa Aaltonen asui lukion loppuun saakka ja muutti ensimmäisen kerran Tampereelle syksyllä 2002. Aaltonen on asunut myös Turussa ja Lahdessa.

Juniori-ikäisenä Aaltonen harrasti jalkapalloa Hämeenlinnan Palloilijoissa, Hämeenlinnan Pallo-Kärpissä ja AC Täysosumassa. Aikuisena Aaltonen on pelannut Uudenmaan Kuutosta Järvelän Jäppärässä ja Länsi-Suomen Kuutosta FC Pollassa. Jääkiekkoa Aaltonen pelasi juniorina Hämeenlinnan Pallokerhossa ja hiihti Hämeenlinnan Hiihtoseurassa.

Jalkapallossa Aaltonen on Valkeakosken Hakan kannattaja.

Aaltonen toimi jääkiekkoerotuomarina vuosina 1999-2010 ja ylsi parhaimmillaan linjatuomarina Mestis-tasolle kaudella 2006-2007. Aaltonen tuomitsi urallaan yhteensä noin 1000 jääkiekko-ottelua. 

Tällä hetkellä Aaltonen asuu Tampereella, jonne hän muutti takaisin Lahdesta syksyllä 2012. 

Aaltosella on kolme lasta.

Lähteet
-------

1. ↑  Mikko Aaltosen X-tili
2. ↑  Sporttimeisterit-podcast
3. ↑  Mikko Aaltonen Ilveksen Liiga-otteluiden selostajaksi
4. ↑  Mikko Aaltonen Eliteprospects-palvelussa
5. ↑  ILVES+
6. ↑  Ilveksen X-tili
7. ↑  ePressi: Viaplayn MM-kisatiimi
8. ↑  www.jalkapallonemkisat.com
9. ↑  www.yle.fi
10. ↑  www.ottelut.com
11. ↑  www.yle.fi
12. ↑  www.yle.fi
13. ↑  www.radiosun.fi
14. ↑  (19)34 kysymystä: Mikko Aaltonen
15. ↑  (19)34 kysymystä: Mikko Aaltonen
16. ↑  (19)34 kysymystä: Mikko Aaltonen